Feb 13,2019
స్విగ్గీలో ఇక నిత్యావసర సరుకులు..
న్యూఢిల్లీ : అన్‌లైన్‌ ఫుడ్‌ డెలివరీ సంస్థ స్విగ్గీ ఇకపై పండ్లు, కూరగాయలు, కిరణా సరుకులు తదితర నిత్యావసర వస్తువుల డెలివరీ సేవలను ప్రారంభించింది. కొత్త వ్యూహాలతో వ్యాపార విస్తరణలో భాగంగా ఈ నూతన సేవలను 'స్విగ్గీ స్టోర్స్‌' పేరుతో అందుబాటులోకి తెచ్చామని ఆ సంస్థ మంగళవారం ప్రకటించింది. 3500 స్టోర్ల ద్వారా ముందుగా గూర్‌గావ్‌లో ఈ సేవలను ప్రారంభిస్తున్నట్టు తెలిపింది. ఇందుకు వివిధ సంస్థలతో ఇప్పటికే భాగస్వామ్యాలను కుదుర్చుకున్నట్టు పేర్కొంది. టూత్‌పేస్ట్‌ నుంచి పెంపుడు జంతువుల ఆహారందాకా అన్నీ గంటలోపలే డెలివరీ చేస్తామని వెల్లడించింది. పళ్లు, కూరగాయలు, మాంసం, శిశు సంరక్షణ వస్తువులతోపాటు, ఇతర నిత్యావసర వస్తువులను సరఫరా చేయనున్నామని స్విగ్గీ సిఇఒ శ్రీహర్ష మాజేటి తెలిపారు. పట్టణ వినియోగదారుల జీవన నాణ్యతను పెంచటంలో స్విగ్గీ తొలి మైలురాయిను దాటిందని ఆయన చెప్పారు. కొత్త సేవలు మొబైల్‌ యాప్‌ ద్వారా అందుబాటులో ఉంటాయని ఆ సంస్థ తెలిపింది.
మీ స్నేహితులకు రికమెండ్ చెయ్యండి